**โฌแซ็ฟ-นีกอลา-แบลซ ฟอร์ล็องซ์** (ฝรั่งเศส: *Joseph-Nicolas-Blaise Forlenze*) มีชื่อแรกเกิดคือ **จูเซปเป นีโกเลาะ เลโอนาร์โด บีอาโจ ฟอร์เลนซา** (อิตาลี: *Giuseppe Nicolò Leonardo Biagio Forlenza*, 3 กุมภาพันธ์ ค.ศ. 1757 – 22 กรกฎาคม ค.ศ. 1833) เป็นทั้งจักษุแพทย์และศัลยแพทย์ชาวอิตาลี ที่ได้รับการถือว่าเป็นหนึ่งในจักษุแพทย์ที่สำคัญที่สุดระหว่างคริสต์ศตวรรษที่ 18 และคริสต์ศตวรรษที่ 19 เขาเป็นที่รู้จักกันดีในประเทศฝรั่งเศสในยุคจักรวรรดินโปเลียนสำหรับการผ่าตัดต้อกระจก

ประวัติ
-------

ฟอร์ล็องซ์เป็นบุตรของเฟลีเชและวีตา ปากาโน เขาเกิดที่ปีแชร์โน (แคว้นบาซีลีคาตา) ในช่วงรัชสมัยแห่งราชอาณาจักรเนเปิลส์ จากครอบครัวแพทย์ เฟลีเชซึ่งเป็นบิดาของเขา, เซบัสตีอาโน และจูเซปเปซึ่งเป็นลุงของเขาต่างเป็นศัลยแพทย์ช่างตัดผมของตระกูลขุนนางกาเปเช มีนูโตโล จากรูโอตี หลังจากเข้าศึกษาหลักสูตรการสอนศาสนาโดยวิธีถาม-ตอบ ที่รูโอตี เขาได้ย้ายไปยังเนเปิลส์เพื่อศึกษาศัลยศาสตร์ และไปตั้งตัวต่อในประเทศฝรั่งเศสภายใต้การสอนของปีแยร์-โฌแซ็ฟ เดอโซ ซึ่งเขาได้กลายเป็นเพื่อนสนิทและเป็นผู้ทำงานร่วมกันในการศึกษาทางกายวิภาค

ต่อมา ฟอร์ล็องซ์เดินทางไปประเทศอังกฤษ ที่เขาพักอยู่เป็นเวลาสองปี โดยเก็บประสบการณ์ที่โรงพยาบาลเซนต์จอร์จในกรุงลอนดอน แล้วได้รับการกำกับโดยจอห์น ฮันเตอร์ เขายังได้เดินทางไปยังประเทศเนเธอร์แลนด์และเยอรมนี ครั้นกลับสู่ประเทศฝรั่งเศส เขาก็ได้เริ่มอาชีพจักษุแพทย์ เขามีความแน่วแน่ในการรักษาโรคตาต่าง ๆ และใช้หน้ากากขี้ผึ้งเป็นตัวอย่างให้เห็น

ใน ค.ศ. 1797 เขาฝึกการผ่าตัดตาที่บ้านพักคนชราในปารีส ต่อหน้าคณะกรรมการที่ได้รับการแต่งตั้งจากสถาบัน เช่นเดียวกับสมาชิกหลายคนของรัฐบาล รวมถึงนักวิชาการฝรั่งเศสและต่างประเทศ ในปี ค.ศ. 1798 เขาได้เป็นศัลยแพทย์ที่ออแตลเดแซ็งวาลีด และออแตล-ดีเยอ ของปารีส ซึ่งเขาได้ทำการรักษาแบบอินเตอร์เวนชันที่น่าทึ่งจำนวนมาก

ฟอร์ล็องซ์ได้รักษาทหารของกองทัพของนโปเลียนที่กลับมาจากอียิปต์ ซึ่งได้รับผลกระทบจากโรคทางตาที่รุนแรง เขารักษาบุคคลที่มีชื่อเสียง เช่น ฌ็อง-เอเตียน-มารี ปอร์ตาลีส์ รัฐมนตรีว่าการกระทรวงนมัสการ และกวี ปองซ์ เดอนี เลอเบริง ได้รับการนำต้อกระจกที่มีอยู่เป็นเวลาสิบสองปีจากดวงตาข้างหนึ่งออก เลอเบริงจึงอุทิศต่อเขาในบทกวีชื่อ*เลคงเกสเดอโลมซูร์ลานาจูร์* (*Les conquêtes de l’homme sur la nature*) จักรพรรดินโปเลียนที่ 1 มีพระราชกฤษฎีกา แต่งตั้งให้เขาเป็น "ศัลยแพทย์ดวงตาแห่งลีเซ, บ้านพักรับร้องพลเรือน และสถาบันการกุศลทั้งหมดแห่งหน่วยงานต่าง ๆ ของจักรวรรดิ" ดังนั้น ฟอร์ล็องซ์จึงได้รับการส่งไปยังจังหวัดฝรั่งเศสเพื่อรักษาโรคตา

การงานของเขาขยายไปถึงอังกฤษและอิตาลี ซึ่งเขาทำการผ่าตัดฟรีในเมืองต่าง ๆ เช่น ตูริน และโรม ในกรุงโรม เขารักษาพระคาร์ดินัล โดรีอา และได้รับเกียรติต่อสาธารณชนโดยคาโรลีน แห่งบูร์บง ดยุกแห่งแบร์รี ส่วนต้นฉบับของเขาอย่าง*ข้อควรพิจารณาสำหรับการผ่าตัดของม่านตาเทียม* (ค.ศ. 1805) ถือเป็นหนึ่งในงานทางการแพทย์ที่สำคัญที่สุดของยุคสมัย ฟอร์ล็องซ์เสียชีวิตเมื่อวันที่ 22 กรกฎาคม ค.ศ. 1833 โดยเป็นโรคการตกเลือดในสมอง ที่ "กาเฟเดอฟอย" ในกรุงปารีส ซึ่งเขาใช้เวลาช่วงเย็นที่นั่นบ่อยครั้ง

ผลงาน
-----

* *กงซิเดราซิยงซูร์ลูเปราซิยงเดลาปูปิเยร์อาร์ติฟิซิแย็ล* (*Considérations sur l'opération de la pupille artificielle*), ค.ศ. 1805
* *โนติซซูร์เลอเดเวโลเปมองเดอลาลูมีแยร์เอเดซองแซซิยงดองเลซาเวเกลอ-นี, อาลาซุยเดอลูเปราซิยงเดอลากาตาลาต์* (*Notice sur le développement de la lumière et des sensations dans les aveugles-nés, à la suite de l'opération de la cataracte*), ค.ศ. 1817

เกียรติประวัติ
--------------

* เครื่องอิสริยาภรณ์เลฌียงดอเนอร์, อัศวิน
* เครื่องราชอิสริยาภรณ์เซนต์ไมเคิลและเซนต์จอร์จ, อัศวินกิตติมศักดิ์

อ้างอิง
-------

1. 1 2  Rabbe, Sainte-Preuve, *Biographie universelle et portative des contemporains*, Chez l'éditeur, 1836, p.1721
2. ↑  *O lyre, ne sois pas ingrate !  
Qu’un doux nom dans nos vers éclate  
Brillant comme l’astre des cieux !  
Je revois sa clarté première;  
Chante l’art qui rend la lumière;  
Forlenze a dévoilé mes yeux.*Joseph Fr. Michaud, Louis Gabriel Michaud, *Biographie universelle, ancienne et moderne*, Michaud frères, 1838, p.263
3. ↑  Jan Ellen Goldstein, *Console and Classify. The French Psychiatric Profession in the Nineteenth Century*, Chicago Press, 2002, p. 63
4. ↑  Salvatore De Renzi, *Storia della medicina Italiana, Volume 5*, Filiatre-Sebezio, 1848, p.430
5. ↑  *Almanach royal pour l'an MDCCCXXX*, Testu et cie, 1830, p.283

บรรณานุกรม
----------

* Jan E. Goldstein, *Console and Classify. The French Psychiatric Profession in the Nineteenth Century*, Chicago Press, 2002
* Rabbe, Sainte-Preuve, *Biographie universelle et portative des contemporains*, Chez l'éditeur, 1834
* Marie-Nicolas Bouillet, Alexis Chassang, *Dictionnaire universel d’histoire et de géographie*, Hachette, 1878

แหล่งข้อมูลอื่น
---------------

* Biography of Joseph Forlenze เก็บถาวร 2013-11-03 ที่ เวย์แบ็กแมชชีน (อิตาลี)